**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.08.2018, ora 08.00 – 21.08.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.08.2018, ora 07.00**

**RÂURI**

**Debitele au fost, în general, staţionare**, exceptând Mureşul şi cursul superior al Prutului unde au fost în scădere uşoară, iar pe cursurile inferioare ale Siretului şi Buzăului au fost în creştere, ca urmare a propagării.

Din cauza precipitaţiilor sub formă de aversă, cu caracter torenţial şi mai însemnate cantitativ, căzute în interval, s-au produs creşteri izolate de niveluri şi debite pe unele râuri din sud-vestul şi centrul ţării.

Debitele se situează la valori peste mediile multianuale lunare pe râurile din bazinele hidrografice: Jiu (fără Motru), Suceava, Moldova, Bistriţa, Vedea şi Prahova, pe cursurile superioare ale Crișului Alb, Trotuşului şi Putnei, pe cursul mijlociu şi inferior al Siretului, pe cursul Prutului, pe afluenţii Oltului mijlociu şi inferior şi pe unele râuri din Dobrogea. Pe celelalte râuri debitele au valori cuprinse între 40-90% din normalele lunare, mai mici în bazinul Bârlad (10-30%).

**Debitele vor fi, în general, staţionare**, exceptând Buzăul, cursul mijlociu şi inferior al Mureşului şi cursul inferior al Siretului unde vor fi în scădere uşoară.

Sunt posibile scurgeri importante pe versanți, torenți, pâraie și creșteri rapide de debite și niveluri cu posibile efecte de inundații locale pe unele râuri din zonele de deal şi munte.

**DUNĂRE**

**Debitul la intrarea în ţară (secţiunea Baziaş) în intervalul 20.08 – 21.08.2018 a fost staţionar, având valoarea de 2500 m3/s**, sub media multianuală a lunii august (4300 m3/s).

În aval de Porţile de Fier debitele au fost staționare pe sectorul Gruia – Calafat și în scădere pe sectorul Bechet – Tulcea.

**Debitul la intrarea în ţară (secţiunea Baziaş) va fi staţionar (2500 m3/s).**

În aval de Porţile de Fier debitele vor fi relativ staţionare pe sectorul Gruia – Olteniţa şi în scădere pe sectorul Călăraşi - Tulcea.

**2.** **Situaţia meteorologică în intervalul 20.08.2018, ora 09.00 –21.08.2018, ora 06.00**

**ÎN ŢARĂ**

Vremea a fost călduroasă în cea mai mare parte a țării. Cerul a fost variabil, cu înnorări temporar accentuate după-amiaza și seara când s-au semnalat averse, descărcări electrice și intensificări de scurtă durată ale vântului, local în zonele de deal și munte, precum și în Transilvania, Oltenia și Muntenia și izolat în Banat, Crișana și Moldova. Cantitățile de apă au depășit punctiform 20 l/mp în Carpații Meridionali. Temperaturile maxime s-au încadrat între 26 de grade la Câmpulung Muscel și 35 de grade la Calafat, iar la ora 06.00 se înregistrau 10 grade la Miercurea Ciuc și 23 de grade la Șiria. Dimineața, în depresiuni, a fost ceață.

Indicele temperatură-umezeală (ITU) a atins și depășit ușor pragul critic de 80 de unități al disconfortului termic pe arii restrânse în Oltenia și izolat în Crișana, sudul Banatului și al Moldovei și în Muntenia.

***Observații:*** *începând de ieri la ora 06.00 au fost în vigoare 17 mesaje pentru fenomene meteorologice periculoase imediate, 6 emise de CNPM pentru Muntenia, 4 emise de SRPV Timișoara, câte 2 emise de SRPV Craiova, Cluj și Sibiu și 1 emisă de SRPV Bacău.*

**LA BUCUREŞTI**

Vremea a fost călduroasă, iar indicele temperatură umezeală (ITU) s-a apropiat și a atins în centrul orașului pragul critic de 80 de unități. Cerul a fost variabil, iar vântul a suflat slab și moderat. Temperatura maximă a fost de 32 de grade, iar la ora 06.00 se înregistrau 17 grade la Afumați și Băneasa și 18 grade la Filaret.

**3. Prognoza meteorologică în intervalul 21.08.2018, ora 09.00 – 22.08.2018, ora 09.00**

**ÎN ŢARĂ**

Vremea va fi, în general, frumoasă și călduroasă în cea mai mare parte a țării, iar indicele de confort termic, temperatură-umezeală (ITU), va atinge și depăși ușor pragul critic de 80 de unități, local în Câmpia de Vest și pe suprafețe mici în Câmpia Română, zone în care și regimul termic va înregistra izolat valori caniculare. Cerul va fi variabil, însă după-amiaza și seara gradul de instabilitate atmosferică va fi în creștere și se va manifesta prin înnorări accentuate, averse, descărcări electrice și intensificări de scurtă durată ale vântului, local în zona de deal și munte, pe arii restrânse în sud-vest și nord-est și cu totul izolat în rest. Punctiform se pot înregistra cantități de apă mai însemnate. Temperaturile maxime vor fi cuprinse între 27 și 35 de grade, iar cele minime între 13 și 23 de grade. Dimineața și noaptea, în depresiunile din Transilvania, vor fi condiții de ceață.

**LA BUCUREŞTI**

Vremea va fi, în general, frumoasă și călduroasă, iar indicele de confort termic, temperatură umezeală (ITU), se va apropia și posibil va atinge pragul critic de 80 de unități. Cerul va fi variabil, cu unele înnorări după-amiaza și seara, când vor crește șansele pentru ploi de scurtă durată și descărcări electrice. Vântul va sufla slab și moderat. Temperatura maximă va fi de 33...34 de grade, iar cea minimă de 18...20 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Jiu Craiova şi A.P.M. Dolj** revin cu informaţii referitoare la incidentul din data de 12.08.2018, în urma căruia un tren de transport marfă a deraiat pe magistrala Bucureşti - Craiova, în zona podului de cale ferată din localitatea Cârcea, judeţul Dolj (vagoane deraiate din care s-a scurs biodiesel), menţionându-se următoarele:

- în cursul zilei de 19.08.2018 salariaţii A.B.A. Jiu au continuat evacuarea apei clare, curate, prin pompare, din groapa săpată, impermeabilizată cu geotextil, la punctul de la Preajba şi dirijarea acesteia în aval;

- s-a administrat material absorbant pe sectorul situat între podul de cale ferată de la Cârcea până la barajul de la Preajba, pentru neutralizarea biodieselului care se mai strânsese în ochiurile de apă;

- în cursul serii (19.08.2018) apa din acumularea de la Preajba a fost evacuată în totalitate, prin pompare, spre aval;

- firma de depoluare a G.F.R. continuă administrarea de spumă în groapa săpată sub podul de cale ferată de la Cârcea şi în amonte de barajele absorbante de pe canalul format de izvorul „Cişmeaua" până la şoseaua naţională Craiova – Caracal.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 17.08.2018-19.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Constanţa** informează despre producerea unui incendiu de vegetaţie uscată, pe o suprafaţă de circa 100 mp, la data de 20.08.2018, în zona localităţii Schitu, comuna Costineşti, judeţul Constanţa. Reprezentanţii I.S.U. Dobrogea au intervenit pentru stingerea incendiului.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.08.2018-20.08.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE